**Spyrídon "Spýros" Loúis** (kreik. Σπυρίδων "Σπύρος" Λούης, 12. tammikuuta 1873 Maroúsi, Kreikka – 26. maaliskuuta 1940 Maroúsi, Kreikka) oli kreikkalaismies, joka voitti Ateenassa järjestettyjen ensimmäisten nykyaikaisten olympiakisojen maratonjuoksun. Hän osallistui elämänsä aikana vain kahteen juoksukilpailuun: Kreikan olympiakarsintaan ja varsinaiseen olympiamaratonille. Hän eli koko elämänsä synnyinkylässään Maroúsissa ja työskenteli vedenkantajana, maanviljelijänä ja poliisina. Louisista tuli kotimaassaan juhlittu sankari, sillä kreikkalaiset odottivat olympialaisista erityisesti maratonjuoksun voittoa, ja hänen mukaansa on myöhemmin nimetty muun muassa Ateenan olympiastadion.

Tausta
------

Loúis syntyi vuonna 1873 Attikan Maroúsissa. Hän työskenteli isänsä mineraalivesikaupassa vedenkantajana.

Ranskalaisen Michel Bréalin ideasta ensimmäisissä nykyaikaisissa olympiakisoissa järjestettiin sanansaattaja Feidippideksen vuonna 490 eaa. Marathonista Ateenaan tehdyn noin 40 kilometrin juoksun muistoksi maratonkilpailu. Kreikan olympiakarsinta oli ensimmäinen järjestetty maratonkilpailu.

Loúisin esimiehenä tämän armeijapalveluksen ajan toiminut Papadiamantopoulos suostutteli Loúisin osallistumaan toiseen olympiakarsintaan. Loúis tunnettiin armeijassa kestävyydestään ja nopeudestaan. Hän sijoittui karsinnassa viidenneksi, mutta hänet valittiin olympiaedustajaksi.

Olympiavoitto
-------------

Spyrídon Loúis saapuu stadionille.
Olympialaisten maratonjuoksulle lähti 17 kilpailijaa; heistä 13 oli Kreikasta. Maratonia johti alkumatkasta ranskalainen Albin Lermusiaux, joka oli aiemmin jo sijoittunut 1 500 metrin juoksussa kolmanneksi. Hän keskeytti 32 kilometrin kohdalla, ja johtoon siirtyi 800 ja 1 500 metrin juoksun voittanut Edwin Flack. Hänen johtonsa ei kuitenkaan ollut varma, sillä Loúis saavutti häntä koko ajan. Flack keskeytti noin neljä kilometriä ennen maalia, ja Loúis pääsi kilpailun johtoon.

Loúis saapui stadionille selvässä voitossa, ja kruununprinssi Konstantin ja prinssi Yrjö juoksivat hänen kanssaan viimeisen kierroksen. Loúisin loppuaika oli 2 tuntia 58 minuuttia ja 50 sekuntia. Hän voitti toiseksi tulleen Harilaos Vasilakosin yli seitsemällä minuutilla.

Loúisin olympiajuoksuun liittyy myös useita anekdootteja. Erään tarinan mukaan hän olisi pysähtynyt matkalla juomaan viiniä, mutta Loúisin pojanpojan mukaan hän olisi saanut vain matkan aikana tyttöystävältään puolikkaan appelsiinin ja tulevalta apeltaan lasillisen konjakkia.

Kreikkalaiset odottivat olympialaisista erityisesti maratonjuoksun voittoa. Lopputuloksen varmistuttua tulokset sähkötettiin Kreikan suurimpiin kaupunkeihin. Ympäri maata järjestettiin pian tämän jälkeen voitonjuhlia.

Elämä olympialaisten jälkeen
----------------------------

Spyrídon Loúis Berliinin vuoden 1936 olympialaisissa.
Olympialaisten jälkeen Loúis palasi kotikaupunkiinsa eikä osallistunut enää juoksukilpailuihin. Hän jatkoi isänsä kaupassa vedenkuljettajana ja työskenteli myöhemmin myös maanviljelijänä ja poliisina.

Vuoden 1936 olympialaisten järjestelykomitea kutsui Loúisin Berliiniin kunniavieraaksi. Avajaisissa hän asteli stadionille ensimmäisenä Kreikan joukkueen kapteenin rinnalla. Loúis ojensi avajaisissa Adolf Hitlerille oliivipuun oksan Olympian lehdosta.

Loúis kuoli sydänkohtaukseen 67-vuotiaana vuonna 1940.

Tunnustukset
------------

Ateenan vuoden 2004 kesäolympialaisissa käytetty Ateenan olympiastadion on nimetty Loúisin kunniaksi. Kreikassa monet urheiluseurat käyttävät samoin hänen nimeään.

Lähteet
-------

1. ↑  Spyridon Louis *Encyclopædia Britannica*. Encyclopædia Britannica, Inc. Viitattu 10.8.2016. (englanniksi)
2. 1 2 3 4 5 6 7 8  Local Hero Louis Earns Cult Status in Marathon *Olympic.org*. IOC. Viitattu 10.8.2016. (englanniksi)
3. 1 2 3  Olympic Games 1896 - Athens *Olympicgamesmarathon.com*. Viitattu 10.8.2016. (englanniksi)
4. 1 2  A Marathon legend revisited *IAAF.org*.  27.8.2004. International Association of Athletics Federations. Viitattu 10.8.2016. (englanniksi)
5. ↑  Lennartz, Karl: Kitei Son And Spiridon Louis: Political Dimensions of the 1936 Marathon in Berlin.  *Journal of Olympic History*, 1/2004, 12. vsk, nro 1, s. 23–24. Artikkelin verkkoversio (pdf). Viitattu 10.8.2016.  (englanniksi) (Arkistoitu – Internet Archive)

Aiheesta muualla
----------------

* Kuvia tai muita tiedostoja aiheesta **Spyrídon Loúis** Wikimedia Commonsissa

Miesten maratonin olympiavoittajat

|  |
| --- |
| 1896: Spyrídon Loúis | 
1900: Michel Théato | 
1904: Thomas Hicks | 
1908: Johnny Hayes | 
1912: Kenneth McArthur | 
1920: Hannes Kolehmainen | 
1924: Albin Stenroos | 
1928: Boughéra el-Ouafi | 
1932: Juan Carlos Zabala | 
1936: Sohn Kee-chung | 
1948: Delfo Cabrera | 
1952: Emil Zátopek | 
1956: Alain Mimoun | 
1960: Abebe Bikila | 
1964: Abebe Bikila | 
1968: Mamo Wolde | 
1972: Frank Shorter | 
1976: Waldemar Cierpinski | 
1980: Waldemar Cierpinski | 
1984: Carlos Lopes | 
1988: Gelindo Bordin | 
1992: Hwang Young-cho | 
1996: Josia Thugwane | 
2000: Gezahegne Abera | 
2004: Stefano Baldini | 
2008: Samuel Wanjiru | 
2012: Stephen Kiprotich | 
2016: Eliud Kipchoge | 
2020: Eliud Kipchoge |  |


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Saksa
* Yhdysvallat
* Tšekki
* Kreikka

 |

 |